Audacity
Audacity er et program til at optage og redigere lydfiler på computeren. Det arbejder med mange samtidige spor og kan udnytte de bedste lydkorts høje opløsning: 24 eller 32 bit, 96 kHz sampling, og konvertering med mindst muligt kvalitetstab.

Når du optager eller åbner en lydfil kan du se dens forløb direkte på skærmen i form af en kurve, der viser lydstyrkens variation over tiden. Du kan zoome ind og ud på kurven, markere, klippe og flytte rundt på lyden, tilføje effekter på de markerede dele, og endelig gemme filen i Wav, MP3, Ogg Vorbis eller andre formater.

Samlingen af effekter er ganske omfattende: Der er ekko, bas-boost, pitch-ændring, wahwah-effekt og mulighed for at bruge VST-moduler. Ved hjælp af fasevending kan du fjerne vokalen, hvis den er placeret midt i lydbilledet.

Du kan bruge Audacity som båndoptager og mikser til din egen musik, der fungerer med lige så mange spor som din computer har kapacitet til. Du kan fx optage en række lydspor med  instrumenter eller sang, tilføje effekter, klippe i sporene og til sidst mikse det hele sammen til stereo. Audacity har også et meget effektivt filter til at fjerne nålestøj fra LP-plader og lignende - du markerer blot et stykke støj og beder programmet fjerne det - og på magisk vis fjernes suset hele vejen gennem musikken.

Audacity er oversat til dansk.